《拟大明铙歌曲十八首 其十四 升面缚》
明代·胡应麟

升面缚，出成都。母子哑哑啼路途。父旻玉珍一目枯。

贪饕乱亡途雄图。不久身殉留遗孤。大明区寓至化敷。

屡使遣谕如追逋。犷兵悍将骄相扶。骄相扶，守瞿塘。

帝命颍国公东瓯王。伐山通道开战场。直捣阶文溃腹心，腹心溃，肝胆亡。

母子舆榇大道旁。升也肉袒仍牵羊。侯以归义戒杀降。

高皇帝德洪虞唐。唐高宋武如豺狼。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。